玩芳亭
作者：鄧肅
朝代：宋

paragraphs: 蔓草芊芊迷舊圃，日號狐猩走鼯鼠。
世欲去之嗟未能，竭力米鹽汗如雨。
先生人間第一流，目中萬事無全牛。
割雞已覺無多子，斬新亭柳作清遊。
紛紛姚魏爭黄紫，醉眼雖觀心似水。
但搜佳景付吟魂，吐作新詩爛盈紙。
慚愧知音太史公，爲榜佳名字畫雄。
二公連茹歸霄漢，此亭萬古揚清風。